钦定古今图书集成/明伦汇编/闺媛典/第004卷 > 《女诫内训序》神宗
## 钦定古今图书集成/明伦汇编/闺媛典/第004卷 > 《女诫内训序》神宗

《礼》称：“天子理阳道以听天下之外治，后理阴德以听
天下之内治。”男子正位，化成俗美，故能不降阶序而
天下咸理。朕以冲昧，统膺鸿绪，仰承圣母谆谆训迪，
勉以法祖亲贤，励学勤政为务。数年以来，始克有省
俛焉。思所以兴道致理者，庶无廑夫慈虑焉。顷以中
宫正位宗庙，有助圣母，恐母仪之教未阐，迺取曹大
家《女诫》一书，俾儒臣注解，以弘内范。盖以此书简要
明肃，足为万世女则之规。夙经圣慈服膺诵法，是以
亟为表章。暨仁孝文皇后《内训》二书，俾诸保傅姆朝
夕进讲于宫闱，爰以毓成淑德，用奠坤维，共襄干治，
则是书之功莫大焉。仍镂其副本，颁示中外，使庶民
之家得以训诲女子，有资阃教，其于刑于之化。不无
裨益云尔。万历八年岁在庚辰。春三月御制序